Liberalii vor susţine referendumul anunţat de preşedintele Klaus Iohannis, atât în Parlament, cât şi în spaţiul public, ”cu arme şi bagaje”, a anunţat luni preşedintele interimar al PNL, Raluca Turcan.

”PNL va susţine şi în Parlamentul României şi în spaţiul public acest referendum pentru integritatea în funcţia publică şi pentru continuarea luptei împotriva corupţiei”, a anunţat Turcan.

Întrebată cum se va implica PNL în campania pentru referendum, preşedintele interimar al liberalilor a răspuns: ”Cu arme şi bagaje, cu organizaţii, cu muncă la firul ierbii”.

Birourile Permanente reunite ale celor două Camere au aprobat ca pe agenda plenului reunit de luni după-amiază să fie şi avizul la solicitarea preşedintelui Klaus Iohannis de convocare a referendumului pe tema Justiţiei.

Avizul final al Parlamentului va fi dat astfel cu o zi înaintea expirării termenului de 20 de zile prevăzut de lege. În cazul în care plenul nu votează acest aviz, şeful statului poate iniţia demersurile pentru consultarea populaţiei şi fără punctul de vedere al Parlamentului.

Comisiile juridice reunite ale Camerei Deputaţilor şi Senatului au dat săptămâna trecută, cu unanimitate de voturi, un aviz favorabil solicitării preşedintelui Klaus Iohannis privind organizarea unui referendum pe Justiţie, social-democratul Şerban Nicolae afirmând însă că acest demers al şefului statului va costa aproximativ 250 milioane lei, bani care nu au fost prevăzuţi în bugetul pe 2017.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.